PTTEP ตบเท้าร่วมประมูล “บงกช-เอราวัณ” ลุ้นผ่านคุณสมบัติ 28 พ.ค.นี้
PTTEP ตบเท้าร่วมประมูล “บงกช-เอราวัณ” ลุ้นผ่านคุณสมบัติ 28 พ.ค.นี้ จับตาประกาศผู้ชนะในเดือน ธ.ค.61
4 พ.ค. 2561

นายสราวุธ แก้วตาทิพย์ รองอธิบดีกรมเชื้อเพลิงธรรมชาติ เปิดเผยว่า ในวันนี้กรมเชื้อเพลิงฯ เปิดให้ผู้สนใจเข้ายื่นแบบฟอร์มแสดงความจำนงในการเข้าร่วมพิจารณาคุณสมบัติเบื้องต้น (Pre-Qualification Evaluation :PQ) เพื่อขอสิทธิสำรวจและผลิตปิโตรเลียมแปลงสำรวจในทะเลอ่าวไทยไทยหมายเลข G1/61 และ G2/61 หรือ แหล่งเอราวัณและบงกช ที่จะหมดอายุสัมปทานในปี 65-66
โดยตั้งแต่ช่วงเช้าที่ผ่านมามีผู้ประกอบการ 3 ราย ประกอบด้วย บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP,บริษัท เชฟรอนประเทศไทยสำรวจและผลิต จำกัด และบริษัท มูบาดาลา ปิโตรเลียม (ประเทศไทย) จำกัด มายื่นแสดงเจตจำนงที่จะเข้าร่วมพิจารณาคุณสมบัติประมูลทั้ง 2 แหล่ง
ทั้งนี้ เป็นการบ่งชี้ว่าการประมูลครั้งนี้เป็นไปตามเป้าหมายที่ผู้ประกอบการสนใจที่จะยื่นประมูลข้ามแหล่ง โดยไม่ได้ยึดติดเฉพาะแหล่งที่เป็นผู้ดำเนินการ (operator) โดยคาดว่าการลงทุนใน 2 แหล่งดังกล่าวภายหลังหมดอายุสัมปทานจะมีเม็ดเงินรวม 1.2 ล้านล้านบาทในช่วงเวลา 10 ปี ซึ่งจะสร้างรายได้แก่ประเทศราว 2.1 ล้านล้านบาท และสร้างกำไร 9 แสนล้านบาท
โดยในส่วนนี้คาดจะเป็นรายได้ของรัฐไม่ต่ำกว่า 7 แสนล้านบาท และที่สำคัญเงื่อนไขการประมูลที่กำหนดกำลังผลิตขั้นต่ำ 10 ปี การให้น้ำหนัก 65% จากการพิจารณาราคาก๊าซธรรมชาติ ที่จะต้องไม่สูงเกินจากราคาปัจจุบัน ยังทำให้เกิดความมั่นคงด้านพลังงานและต้นทุนค่าไฟฟ้าต่ำซึ่งจะเป็นผลดีต่อประชาชน
อนึ่ง PTTEP ซึ่งเป็นผู้รับสัมปทานแหล่งบงกชในปัจจุบันได้เดินทางมายื่นแบบฟอร์มแสดงความความจำนงในการเข้าร่วมพิจารณาคุณสมบัติเบื้องต้นเป็นรายแรกเมื่อเวลา 9.09 น. ตามด้วยบริษัทเชฟรอนฯ ซึ่งเป็นผู้รับสัมปทานแหล่งเอราวัณในปัจจุบัน ขณะที่มูบาดาลาฯ จากสหรัฐอาหรับเอมิเรตส์ (ยูเออี) ได้เข้ามายื่นแสดงความจำนงในการเข้าร่วมพิจารณาคุณสมบัติเบื้องต้น เมื่อเวลา 10.45 น.
โดยทั้ง 3 ราย ยื่นแสดงเจตจำนงเพื่อประมูลแปลงหมายเลข G1/61 (เอราวัณ) และ G2/61 (บงกช ) ตามเอกสารเชิญชวนประมูล (TOR) การเปิดประมูลภายใต้ระบบสัญญาแบ่งปันผลผลิต (PSC)
ขณะที่ก่อนหน้านี้มีผู้ประกอบการ 5 ราย ซึ่งนอกเหนือจาก PTTEP, เชฟรอนฯ และมูบาดาลาฯ แล้ว ยังมีบริษัท Mitsui Oil Exploration Co., Ltd., บริษัท โททาล อี แอนด์ พี ไทยแลนด์ จำกัด ได้เข้ามามารับเอกสารประกาศเชิญชวนผู้ที่สนใจประมูลยื่นขอสิทธิสำรวจและผลิตปิโตรเลียมในแหล่งเอราวัณ และบงกช
ทั้งนี้ ตามกำหนดเวลาทุกรายต้องยื่นหลักฐานแสดงคุณสมบัติเบื้องต้นในวันที่ 15-16 พ.ค.61 และจะประกาศผู้ผ่านคุณสมบัติเบื้องต้นในวันที่ 28 พ.ค.61 และผู้มีคุณสมบัติจัดเตรียมการยื่นข้อเสนอวันที่ 7 มิ.ย.-21 ก.ย.61 และให้ยื่นข้อเสนอการประมูลในวันที่ 25 ก.ย.61 ขณะที่คาดว่าจะได้ผู้ชนะการประมูลในเดือน ธ.ค.61 และลงนามในสัญญา เดือน ก.พ.62